Mosbeertjies en inkvisse saam met SpaceX die ruimte in | Netwerk24
04 Junie 2021 16:27
'n Vragruimtetuig van SpaceX het Donderdag na die Internasionale Ruimtestasie vertrek met verskeie wetenskaplike eksperimente asook voorraad en kragtige sonpanele aan boord.
Die vrag van 3 300 kg sluit in duisende klein seediere (sowat 5 000 mosbeertjies en meer as 120 klein kortstert-pylinkvisse) wat deel gaan uitmaak van verskeie eksperimente.
Daar is ook vars suurlemoene, uie, avokado's en kersietamaties aan boord vir die stasie se sewe ruimtevaarders.
Die verwagting is dat hulle Saterdag by die ruimtestasie sal aankom.
Nasa se 22ste voorraadvlug vertrek. Foto: Nasa TV
SpaceX se Falcon-vuurpyl is Donderdag vanaf die Kennedy-ruimtesentrum in Florida gelanseer.
Die eerstevlakversterker het etlike minute ná opstyging op 'n platform in die see geland sodat dit herwin kan word vir 'n volgende vlug van Nasa-ruimtevaarders in die komende herfs van die Noordelike Halfrond.
Hulle sal dié keer sowat 'n maand by die ruimtestasie vertoef.
Die splinternuwe Dragon-vragkapsule sal ook die eerste van drie stelle hoëtegnologie-sonpanele aflewer. Dié panele is ontwerp om die ruimtestasie se verouderde kragnetwerk te steun.
Die vrag sluit ook monsters van speeksel en mondbakterieë van tandartspasiënte in. Dit sal met tandepasta en mondspoelmiddel behandel word as deel van 'n eksperiment wat daarop gemik is om die ruimtevaarders se tande en tandvleis in die ruimte gesond te hou.
As deel van die ander wetenskaplike eksperimente is daar ook 128 baba-pylinkvissies aan boord.
Die inkvis is deel van 'n studie wat die verhouding tussen voordelige bakterieë en hul dier-draers ondersoek. Daar sal ook ondersoek word hoe mosbeertjies in die ruimte-omgewing vaar.
Dit is SpaceX se 22ste vlug om voorraad vir Nasa af te lewer. Die maatskappy het in April vier ruimtevaarders by die ruimtestasie afgelaai vir 'n missie van ses maande. – The Guardian, Nasa.gov, CNN